虛假行
作者：呂南公
朝代：宋

paragraphs: 虛假復虛假，名陶不知瓦。
養子役于人，不如生犬馬。
公私嚴忌諱，勢利關取捨。
奉生既疏違，喪死更苟且。
苴麻不敢服，桐竹何由把。
未得久哀呼，方當勤唯喏。
百年聞罔極，一瞬經廬下。
豈不近冠裳，驅牽到乖寡。
沾沾荷鋤子，言動只山野。
終制負凶縗，興辭淚如瀉。
諸儒論鄙俗，不若都人雅。
請問雨間民，誰爲稱情者。